*****

ΚΑΝΟΝΙΣΜΟΣ (ΕΟΚ) αριθ. 1983/88 ΤΗΣ ΕΠΙΤΡΟΠΗΣ

της 5ης Ιουλίου 1988

που ορίζει τους λεπτομερείς κανόνες εφαρμογής του κανονισμού (ΕΟΚ) αριθ. 3955/87 του Συμβουλίου σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3955/87 του Συμβουλίου της 22ας Δεκεμβρίου 1987 σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ (1), και ιδίως το άρθρο 6,

Εκτιμώντας:

ότι, σύμφωνα με τον κανονισμό (ΕΟΚ) αριθ. 3955/87, τα κράτη μέλη πρέπει να διενεργούν ελέγχους στα προϊόντα καταγωγής τρίτων χωρών· ότι πρέπει να προβλεφθεί οι έλεγχοι αυτοί να διενεργούνται με δειγματοληψία και με την ευθύνη των κρατών μελών στα οποία τα εν λόγω προϊόντα αποτελούν αντικείμενο διασάφησης, προκειμένου να τεθούν σε ελεύθερη κυκλοφορία·

ότι μετά το ατύχημα στον πυρηνικό σταθμό του Τσερνομπίλ το Συμβούλιο εξέδωσε, στις 30 Μαΐου 1986, τον κανονισμό (ΕΟΚ) αριθ. 1707/86 (2) σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό του Τσερνομπίλ· ότι οι λεπτομέρειες εφαρμογής του κανονισμού αυτού θεσπίστηκαν με τον κανονισμό (ΕΟΚ) αριθ. 1762/86 της Επιτροπής (3)· ότι οι κανονισμοί αυτοί έπαυσαν να ισχύουν στις 31 Οκτωβρίου 1987·

ότι είναι αναγκαίο να ορισθούν λεπτομερείς κανόνες για την εφαρμογή αυτού του κανονισμού (ΕΟΚ) αριθ. 3955/87·

ότι, προκειμένου να εξασφαλιστεί η μέγιστη αποτελεσματικότητα των ελέγχων, πρέπει να προβλεφθούν αντικειμενικά κριτήρια που να χρησιμοποιούνται από τα κράτη μέλη κατά τη διεξαγωγή ελέγχων · ότι πρέπει, επίσης, να προβλεφθεί εξαίρεση από τη διεξαγωγή των ελέγχων στα προϊόντα που παράχθηκαν ή συγκομίστηκαν πριν από τις 26 Απριλίου 1986, την ημερομηνία που συνέβη το ατύχημα στον πυρηνικό σταθμό του Τσερνομπίλ·

ότι πρέπει να κοινοποιούνται τακτικά στην Επιτροπή τα αποτελέσματα των ελέγχων που διεξάγονται από τα κράτη μέλη· ότι οι κοινοποιήσεις αυτές πρέπει να περιλαμβάνουν ακριβείς λεπτομέρειες, ιδίως όσον αφορά τη χώρα καταγωγής, το προϊόν και το βαθμό μόλυνσής του· ότι αποτελεί καθήκον της Επιτροπής να γνωστοποιεί στα υπόλοιπα κράτη μέλη τις κοινοποιήσεις αυτές·

ότι, σύμφωνα με το άρθρο 4 του κανονισμού (ΕΟΚ) αριθ. 3955/87, μπορούν να προσκομίζονται πιστοποιητικά εξαγωγής κατά τον έλεγχο· ότι ο στόχος των πιστοποιητικών εξαγωγής είναι να εμφαίνεται, με βάση ένα ενιαίο πρότυπο, ότι τα προϊόντα που συνοδεύουν δεν υπερβαίνουν τα ανώτατα επιτρεπόμενα όρια που ορίζονται από τον κανονισμό (ΕΟΚ) αριθ. 3955/87·

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής ad hoc,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα προϊόντα που αναφέρονται στο άρθρο 1 του κανονισμού (ΕΟΚ) αριθ. 3955/87 ελέγχονται στα κράτη μέλη όπου τίθενται σε ελεύθερη κυκλοφορία, προκειμένου να διαπιστωθεί ότι τηρούνται τα ανώτατα επιτρεπόμενα όρια που ορίζονται στον εν λόγω κανονισμό.

Ο έλεγχος πραγματοποιείται είτε πριν είτε μετά την αποδοχή της διασάφησης για τη θέση σε ελεύθερη κυκλοφορία, αλλά, οπωσδήποτε, πριν από τον εκτελωνισμό των εμπορευμάτων.

2. Οι έλεγχοι πραγματοποιούνται δειγματοληπτικά, σύμφωνα με τις ακόλουθες ελάχιστες προδιαγραφές.

Η επιλογή από το κράτος μέλος της συχνότητας πραγματοποίησης ελέγχων καθορίζεται λαμβάνοντας υπόψη, ιδίως, το βαθμό μόλυνσης της χώρας καταγωγής, τις ιδιότητες των εν λόγω προϊόντων, τα αποτελέσματα των ελέγχων και την ενδεχόμενη προσκόμιση πιστοποιητικού εξαγωγής.

Τα κράτη μέλη μπορούν να μην απαιτούν ελέγχους για τα προϊόντα που γίνεται αποδεκτό από τις αρμόδιες αρχές ότι δεν υπάρχει κίνδυνος μόλυνσης, επειδή η ημερομηνία παραγωγής ή συγκομιδής τους είναι προγενέστερη από τις 26 Απριλίου 1986.

3. Οι έλεγχοι των ζώων που προορίζονται για σφαγή πραγματοποιούνται στα σύνορα, ή κατά τη σφαγή τους. Κατά τον εκτελωνισμό για τη θέση σε ελεύθερη κυκλοφορία, πρέπει να προσκομίζεται πιστοποιητικό το οποίο εκδίδεται από τις αρμόδιες αρχές που είναι υπεύθυνες για τους ελέγχους στο σφαγείο, στο οποίο βεβαιώνεται ότι τα εν λόγω κρέατα έχουν υποβληθεί σε έλεγχο, από τον οποίο προέκυψε ότι δεν έχουν υπερβεί τα ανώτατα επιτρεπόμενα όρια.

Για το σκοπό αυτό, μόλις φθάσουν στη χώρα προορισμού τα ζώα που προορίζονται για σφαγή, πρέπει να οδηγούνται απευθείας σε σφαγείο και να σφάζονται το αργότερο εντός των τριών εργάσιμων ημερών μετά από την είσοδό τους στο σφαγείο αυτό, σύμφωνα με τις απαιτήσεις υγειονομικού ελέγχου.

4. Σε περίπτωση που δεν τηρούνται τα ανώτατα επιτρεπόμενα όρια για ένα προϊόν, οι αρμόδιες αρχές του κράτους μέλους μπορούν να αποφασίσουν να απωθήσουν ή να καταστρέψουν το προϊόν αυτό.

Άρθρο 2

Με την επιφύλαξη συμπληρωματικών μέτρων που προβλέπονται στα άρθρα 4 και 5 του κανονισμού (ΕΟΚ) αριθ. 3955/87, όταν διαπιστώνεται ότι το προϊόν που κατάγεται από τρίτη χώρα υπερβαίνει τα ανώτατα επιτρεπόμενα όρια, αυξάνονται οι έλεγχοι σε όλα τα ομοειδή προϊόντα που προέρχονται από την εν λόγω τρίτη χώρα.

Άρθρο 3

1. Κάθε κράτος μέλος ανακοινώνει χωρίς καθυστέρηση στην Επιτροπή τις περιπτώσεις μη τήρησης των διατάξεων σχετικά με τα ανώτατα επιτρεπόμενα όρια, αναφέροντας τη χώρα καταγωγής, την περιγραφή του εμπορεύματος και το βαθμό μόλυνσής του, το μέσο μεταφοράς, τον εξαγωγέα και την απόφαση που έχει ληφθεί για τις εν λόγω παρτίδες.

Κάθε κράτος μέλος κοινοποιεί μηνιαία και το αργότερο μέχρι τις 15 του επόμενου μήνα, συγκεντρωτικό πίνακα που περιλαμβάνει τον αριθμό των περιπτώσεων που διαπιστώθηκε μη τήρηση, καθώς και γενική έκθεση για όλους τους ελέγχους που πραγματοποιήθηκαν.

Οι ανακοινώσεις περιλαμβάνουν τουλάχιστον τις πληροφορίες που περιλαμβάνονται στο παράρτημα Ι.

2. Τα κράτη μέλη ενημερώνουν την Επιτροπή για τις ενδεχόμενες μεταβολές στους φορείς που είναι επιφορτισμένοι με τη διαβίβαση των πληροφοριών και την πραγματοποίηση των ελέγχων, φορείς οι οποίοι κοινοποιήθηκαν στην Επιτροπή σύμφωνα με τις διατάξεις του άρθρου 3 παράγραφος 2 του κανονισμού (ΕΟΚ) αριθ. 1762/86.

3. Η Επιτροπή ανακοινώνει στα κράτη μέλη, χωρίς καθυστέρηση, τις περιπτώσεις που διαπιστώθηκε μη τήρηση των ανώτατων επιτρεπόμενων ορίων.

Άρθρο 4

1. Η διασάφηση για θέση σε ελεύθερη κυκλοφορία των προϊόντων που αναφέρονται στο άρθρο 1 του κανονισμού (ΕΟΚ) αριθ. 3955/87, μπορεί να συνοδεύεται από πιστοποιητικό εξαγωγής που εκδίδεται από τις αρμόδιες αρχές των ευρωπαϊκών τρίτων χωρών.

2. Το πιστοποιητικό εξαγωγής βεβαιώνει ότι το προϊόν που συνοδεύει τηρεί τα ανώτατα επιτρεπόμενα όρια που ορίζονται στο άρθρο 3 του κανονισμού (ΕΟΚ) αριθ. 3955/87. Συντάσσεται σε έντυπο τυπωμένο σε λευκό χαρτί, σύμφωνα με το υπόδειγμα του παραρτήματος ΙΙ.

3. Η Επιτροπή ανακοινώνει στα κράτη μέλη τις λεπτομέρειες σχετικά με τις αρχές που είναι εξουσιοδοτημένες για την έκδοση των πιστοποιητικών εξαγωγής στις εν λόγω τρίτες χώρες.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Ιουλίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 371 της 30. 12. 1987, σ. 14.

(2) ΕΕ αριθ. L 146 της 31. 5. 1986, σ. 88.

(3) ΕΕ αριθ. L 152 της 6. 6. 1986, σ. 41.

ΠΑΡΑΡΤΗΜΑ Ι

Ανακοινώσεις των κρατών μελών όσον αφορά την περίπτωση μη τηρήσεως των ανώτατων επιτρεπόμενων ορίων:

- δασμολογική κλάση και περιγραφή των εμπορευμάτων όταν η δασμολογική κλάση δεν είναι επαρκής,

- ποσότητες,

- ποσοστό μολύνσεως που διαπιστώθηκε,

- χώρα καταγωγής,

- μέσο μεταφοράς,

- εξαγωγές,

- αριθμός και ημερομηνία του πιστοποιητικού εξαγωγής εάν αυτό έχει προσκομισθεί,

- φύση της ληφθείσας αποφάσεως (απώθηση ή καταστροφή).